ครึ่งปีหลังอาเซียนนำตลาด เลิกมุ่งส่งออก‘สหรัฐยุโรป’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ศูนย์วิเคราะห์เศรษฐกิจทหารไทยแนะผู้ส่งออกให้ความสำคัญกับอาเซียนแทนยักษ์ใหญ่ยุโรปสหรัฐ
ศูนย์วิเคราะห์เศรษฐกิจธนาคารทหารไทย เปิดเผยว่า เศรษฐกิจไทยในครึ่งปีแรกเติบโตได้อย่างร้อนแรง นำขบวนโดยภาคการส่งออกเป็นหลัก โดยตัวขับเคลื่อนหลัก ได้แก่ ยานยนต์ ชิ้นส่วนอิเล็กทรอนิกส์ เครื่องจักรและอุปกรณ์ หมวดอาหารและเครื่องดื่ม
ทั้งนี้ เศรษฐกิจในครึ่งปีหลังจะแตกต่างจากในครึ่งปีแรก เพราะจะไม่เติบโตอย่างร้อนแรง โดยน่าจะเติบโตได้ในลักษณะค่อยเป็นค่อยไป ถึงแม้ว่าประเทศในกลุ่ม จี3 ที่มีขนาดเศรษฐกิจรวมกันมากกว่า 60% ของเศรษฐกิจโลกจะยังคงประสบปัญหาเศรษฐกิจภายใน 
ขณะที่เศรษฐกิจจีนเองก็น่าที่จะเริ่มบรรเทาความร้อนแรงลง ทำให้ในช่วงครึ่งปีหลังเศรษฐกิจไม่น่าจะขยายตัวในอัตราที่สูงอย่างในช่วงแรก
ดังนั้น หัวจักรสำคัญของเศรษฐกิจโลกในครึ่งปีหลังมาจากการขยายตัวของกลุ่มประเทศในเอเชีย ซึ่งคาดการณ์ว่าในปี 2553 เศรษฐกิจสหรัฐ อียู และญี่ปุ่น จะเติบโตได้เพียง 3.3% 1.0% และ 2.4% ตามลำดับ 
ล่าสุด กองทุนการเงินระหว่างประเทศปรับคาดการณ์การขยายตัวของเศรษฐกิจจีน อินเดีย ในปี 2553 เพิ่มขึ้นเป็น 10.5% และ 9.4% ตามลำดับ ส่วนเศรษฐกิจกลุ่มอาเซียนจะขยายตัวที่ 6.4% โดยการขยายตัวทางเศรษฐกิจของจีนและอินเดีย จะมีอิทธิพลมากขึ้นทางด้านเศรษฐกิจ 
กองทุนระหว่างประเทศ (ไอเอ็ม เอฟ) คาดการณ์ไว้ว่าเศรษฐกิจโลกที่จะโตได้ 4.6% นั้น จะเป็นผลมาจากการเติบโตของกลุ่มประเทศในเอเชียถึง 1.67% โดยเฉพาะอย่างยิ่งกลุ่มประเทศอาเซียนจะเป็นตัวนำ
เมื่อเป็นเช่นนี้ผู้ส่งออกไทยควรเพิ่มปริมาณการค้าตามสิทธิประโยชน์จากเขตการค้าเสรี (FTA) แล้วทั้งสิ้น 10 ฉบับ กับ 7 ประเทศคู่ค้า ได้แก่ อาเซียน จีน อินเดีย ญี่ปุ่น เกาหลีใต้ ออสเตรเลีย และนิวซีแลนด์ให้มากขึ้น เพราะจะเป็นตลาดส่งออกที่มีศักยภาพสูงมากของไทย 
ปัจจุบันตลาดอาเซียนเป็นตลาดสำคัญต่อการส่งออกของไทย โดยมีสัดส่วนเพิ่มขึ้นเป็น 23% เทียบกับ 12% ในช่วงก่อนก่อตั้งอาฟตา แต่ถ้าพิจารณาเฉพาะสมาชิกอาเซียนเดิมสัดส่วนการส่งออกจะอยู่ที่ 17% แต่ผู้ส่งออกไทยใช้สิทธิประโยชน์ทางการค้าภายใต้อาฟตายังอยู่ในระดับเพียง 53% แม้ว่าอัตราการใช้สิทธิประโยชน์จะเพิ่มขึ้นอย่างต่อเนื่องจากปี 2550 ก็ตาม จึงควรใช้สิทธิประโยชน์ให้มากขึ้นขณะเดียวกันก็ต้องพยายามรักษาตลาดการส่งออกของประเทศลาว เวียดนาม กัมพูชา และพม่าให้เพิ่มขึ้นเพราะจะเป็นกลุ่มที่มีศักยภาพสูงสำหรับผู้ส่งออกรายย่อยไทยในอนาคต